Den 54-årige sportsdirektør i Vendsyssel FF, Mogens Krogh, har valgt at stoppe som sportsdirektør fra 31. oktober 2018. Det oplyser klubben i en pressemeddelelse. - Det har været en rigtig svær beslutning – og det har været en fantastisk rejse, vi har været på sammen i de seneste halvandet år, men af personlige årsager har jeg valgt at opsige min stilling ved udgangen af oktober, siger Mogens Krogh. Vendsyssel FFs bestyrelsesformand, Jacob Andersen, er ærgerlig over opsigelsen. - Mogens har i sin tid i klubben udført et rigtig flot stykke arbejde og har en stor andel i, at Vendsyssel FF i dag er superligaklub – og jeg ønsker Mogens alt muligt held og lykke i fremtiden, udtaler bestyrelsesformand Jacob Andersen. Bestyrelsen for Vendsyssel FF har med det samme igangsat jagten på en ny sportsdirektør. De forventer at kunne præsentere Mogens Kroghs afløser indenfor 3-4 uger. Den tidligere landsholdsmålmand kom til Vendsyssel FF i juni 2017.
Sportsdirektør Mogens Krogh har valgt at fratræde sin stilling ved Vendsyssel FF.